**Hakaniemenranta** (ruots. *Hagnäskajen*) on poikittaissuuntainen katu Siltavuorensalmen rannalla Helsingin kantakaupungissa. Se kuuluu kahteen eri kaupunginosaan: kadun läntisempi puolisko on osa Kallioon kuuluvaa Hakaniemeä, kun taas itäisempi osa kuuluu Merihakaan, joka on asuinalue Sörnäisissä. Kadun varrella sijaitsevat muun muassa ammattiliittojen käytössä oleva Metallitalo ja Hakaniemenrannan virastotalo, joka tunnetaan myös Opetushallituksen talona. 

Kadun itäosaa Merihaassa.

Historia
--------

Kadun nimi oli alun perin vuonna 1908 Hagnäsin rantakatu alueen ruotsinkielisen nimen mukaan. Seuraavana vuonna se kuitenkin uudelleennimettiin Hakaniemen rantakaduksi. Lopullisen nimensä katu sai vuonna 1928.

Sen jälkeen, kun Sörnäisten rantatie 1960-luvun alussa levennettiin Itäväylälle johtavaksi suureksi liikenneväyläksi, tuli myös Hakaniemenrannasta osa Itäväylältä keskustaan Pitkänsillan kautta kulkevaa liikenneväylää. Toinen yhteys Itäväylältä keskustaan kulkee samoihin aikoihin rakennetun Hakaniemen sillan ja Pohjoisrannan kautta. Hakaniemenranta on edelleen nelikaistainen, vaikka nykyisin liikennemäärät ovat huomattavasti pienentyneet.

Hakaniemenrannassa sijaitsi vuosina 1990–2022 *Maailman rauha* -pronssiveistos. Patsas kuljetettiin pois Kruunusillat-pikaraitiotyömaan tieltä.

* Ilmakuva Hakaniemenrannasta vuonna 1976.Ilmakuva Hakaniemenrannasta vuonna 1976.
* Hakaniemenrannassa on laituri, josta liikennöi saaristoristeilyaluksia muun muassa Vallisaareen.Hakaniemenrannassa on laituri, josta liikennöi saaristoristeilyaluksia muun muassa Vallisaareen.

Hankkeet
--------

Siltavuorensalmella tehdään maantäyttöjä. Ruoppauslautta ja hinaaja Hakaniemenrannassa syksyllä 2021.
Hakaniemenrantaan rakennetaan 2020-luvulla raitiovaunukiskot osana päärautatieaseman ja Laajasalon välistä Kruunusillat-hanketta. Kadun itäpäästä Kulttuurisaunan vierestä rakennetaan noin 400 metriä pitkä silta Nihtiin. Siltavuorensalmesta täytetään maata, ja Hakaniemenrantaan nousee muun muassa hotelli ja uusia 7-kerroksisia asuntoja. Asuntoja on kaavoitettu kadun varteen noin 1 250:lle. Hakaniemen silta korvataan uudella, ja uusi silta yhdistyy Hakaniemenrantaan samassa tasossa, mikä poistaa alueen nykyiset ramppijärjestelyt.

Kadulle rakennetaan kaksi raitiovaunupysäkkiä, yksi länsipäähän Hakaniementorin kohdalle ja yksi Merihaan edustalle. Hakaniementorin pysäkin on kahtena ensimmäisenä liikennöintivuonna tarkoitus olla reitin väliaikainen päätepysäkki, ja yhteys päärautatieasemalle valmistuu vasta hankkeen toisessa vaiheessa.

Lähteet
-------

1. ↑  Aluejaot: Kaupunginosat ja osa-alueet *Helsingin karttapalvelu*. Viitattu 17.8.2021.
2. ↑  Nimistö *Helsingin karttapalvelu*. Viitattu 17.8.2021.
3. ↑  Koskela, Miika: Myllerrys jatkuu Helsingissä: pian aletaan rakentaa kolmen sillan kokonaisuutta, ja se tietää paikallisille kovia aikoja – yhdestä sillasta tulee Suomen pisin *Yle*.  7.7.2020. Viitattu 17.8.2021.
4. ↑  Helpinen, Varpu: Nämä suuret remontit mullistavat Hakaniemen seuraavien vuosien aikana: Hämeentien katutyömaa on vasta alkusoittoa, sillä edessä on uudistusten aalto  14.10.2020. Yle. Viitattu 17.8.2021.
5. ↑  Kruunusillat *Helsingin karttapalvelu*. Viitattu 19.8.2021.
6. ↑  Hakaniemen alueen ja Merihaansillan katusuunnitelmaluonnokset (pdf) (s. 4)  7.4.2021. Helsingin kaupunki. Viitattu 17.8.2021.
7. ↑  Mokkila, Maija: Helsinkiin nousee uusi maamerkki – lasisen hotellin ikkunat vaihtavat väriä  1.2.2017. Yle. Viitattu 17.8.2021.
8. 1 2  Hakaniemenrannan asemakaava ja asemakaavan muutos (12575) (pdf)  8.4.2020. Helsingin kaupunginvaltuusto. Viitattu 17.8.2021.

Aiheesta muualla
----------------

* Kuvia tai muita tiedostoja aiheesta **Hakaniemenranta** Wikimedia Commonsissa